Sur il Kistenpass 
Las duas attracziuns da questa tura èn il Muttsee ed il Limmernsee 

Da Claudia Cadruvi, ANR

Bell’aura. Dus dis liber. N’avair nagin sturnizi. Quai èn las cundiziuns per la tura sur il Lembra. Ina redactura e sia figlia èn sa messas sin viadi. Da Ziegelbrücke fin Linthal cun tren. Da Linthal fin Tierfed cun taxi. Da Tierfed sin il Kalktrittli cun la funiculara. Lura lain guardar, sch’ils chalzers da muntogna valan insatge? Nus essan en duas. La figlia è pronta d’accumpagnar la mamma che fa redacziun sin viadi. Persula n’avess la redactura probabel betg gughegià dad ir sur il Lembra (Kistenpass). En duas plitost anc. Uschia pon ins sa lamentar, sch’ins na po betg pli, e po far curaschi ina a l’autra. 

Taissaglia 
Aura magnifica. Extra per nus. Da la staziun dal Kalktrittli han ins ina bellezza vista sin il Tödi. Dasperas varga il Selbsanft en il tschiel blau. Davent da qua pudessan nus ir la ruta tras in tunnel da trais kilometers lunghezza. El maina tar il Limmernsee. 
Nus prendain dentant la senda che va dador enturn. En quella bell’aura! Ma era perquai che la mamma ha in zichel tema da tunnels. Quai na di ella dentant betg a la figlia. 
Taissaglia. Las spundas da Glaruna n’enconuschan nagina remischun. Per fortuna n’avainsa nagin sturnizi, uschiglio pudessan nus gist sa manar e turnar a chasa. La plievgia da la notg passada è era sientada. I n’è nagin privel da sa glischnar. 

La muntanera 
Quant lunsch èsi anc? Lunsch n’èsi betg. Ma i va ensi. E gliez va halt vess. Suenter in’ura vainsa dumagnà il Kalktrittli. Il mender toc fiss fatg. Sin la carta dal Tödi (1193) è quest tschancun inditgà cun in fin ziczac. Faschainsa pia la pausa da mezdi e giudain la vista. Las paraids-crap van grad enagiu e tradeschan cun sias undas in chapitel da l’istorgia da la furmaziun da las Alps. 
Empè da guardar per las grippa, preferescha la matta da far in cupid. Ma uss enavant. Suenter paucs pass essan nus en l’alp Nüschen. Là pasculescha ina muntanera da nursas. Igl è nursas che vegnan da la Surselva e passentan la stad en questa miaivla foppa glarunaisa. Quatter nursas han la pazienza da star model per dus maletgs, ma cura che la fotografa s’avischina, van ellas per lur fatg. 

Limmernsee 
Uss èsi puspè da restar zai per in’urella. Il Muttenwändli è pli auts che la finiziun da ses num fa parair. Cun tegnair a bass il chau e far pass pitschens surmunt’ins era quel obstachel. Schizunt la mattatscha tascha. 
Tuttenina. Tge surpraisa. Vesas giu là la chamona dal Muttsee? I n’è betg pli lunsch. Questa buccada pudainsa senza pausa. 
Sin il Muttenkopf, ves’ins lunsch enturn. Il Muot da Rubi (Kistenstöckli) salida dal lontan. Ed i va 700 meters da la rusna enagiu. Giuaden là è il mir da fermada dal Limmernsee. Il lai s’extenda trais kilometers vers il glatscher dal Biferten. El vegn spisgentà cun aua da la regiun tranter il pass da Pigniu ed il Klausen. 

Pestgar sin 2500 meters 
Futsch. En la chamona stuainsa l’emprim ruassar. Da tschaina essan nus puspè fit. Cler, sch’i dat schuppa, macaruns d’alp e buglia da maila. La chamona è plaina. Tuttina hai num ch’ina gruppa da 33 persunas ch’era s’annunziada na saja betg vegnida. Sa nua che quella glieud avess gì plaz? 
Trais rundas «chau Sep» e lura dabot a letg avant che quels che runtgan sa durmentan. 
L’autra damaun pretendan tuts ch’els na hajan l’entira notg betg durmì. Nus duas avain durmì prima ed essan pront per la segunda etappa. Avant partir anc ina baterlada cun il pestgader dal Muttsee. 
Tge? I dat peschs en quest lai? Quel è gea schelà schizunt la stad! «Cler ch’i dat peschs. Ina massa. L’onn passà hai jau tratg da quels apparats ord il lai.» Il pestgader mussa cun ses mauns ina lunghezza d’in mez meter. Nus faschain sco sche nus cartessan senz’auter. Il pestgader cuntinuescha: Il Muttsee haja ina profunditad da 40 meters. L’uniun da pestgaders dal Muttsee mettia mintg’onn ora litgivas canadaisas. Ma uss haja quai blers peschs gronds en il lai. Lezs maglian ils pitschens. 

Il segund di 
Dal Muttsee fin tar il Lembra vai successiv siadora tras blaisas da crap. Ins va tgunsch. Curt avant il Lembra datti perfin anc restauraziun. En la chamona dal Kistenpass survegn ins schuppa, Wienerlis e café. Nus n’avessan gnanca stuì pachetar en tantas servelas. 
La «Kistenpasshütte» sa chatta sin il pli aut punct da nossa tura, sin 2714 meters sur mar. 
Pli baud era quai in post da guardia da l’armada. La secziun da Winterthur dal CAS ha fatg ordlonder ina tegia cun 16 plaz da pernottar. La chamona è bajegiada en il grip e paucs pass avant l’isch vai ca. 1000 meters grad enagiu tar il Limmernsee. La notg èsi inditgà da prender ina lampa da maun per ir sin tualetta. Da la tualetta anora han ins dal reminent ina vista singulara. 
Per star pli ditg cun uffants n’è questa tegia betg exnum da cussegliar. 

Il davos stoi far mal insanua 
Il Wienerli n’è anc betg digerì che nus cuntanschain il Lembra e surpassain ils cunfins da Glaruna. Uss hai num trair chommas. Da las 16.00 avain nus empustà il taxi. In’urella contemplain nus anc il Muot da Rubi e ponderain tgenins culms che stattan sanester sper il Muot. I sto esser ils Cavistrai. Davos en vesan els ora tut auter che da la Surselva anora. Ma uss èsi propi da far prescha. Enten ir mintgatant ina egliada en la Val Frisal. Ella è uschè bella ch’ins po prest betg pli guardar. Ma forsa essan nus era simplamain unfisas da trottar. 
Il davos toc èsi bain adina il medem. Era sch’i va be engiu. Igl è anc in lung toc. I stanclenta. La detta-pe dola. Quant lunsch èsi anc? Gliez less jau era savair... 
Finalmain. Giu là. L’Alp Quadras! Las plumpas da las vatgas stgadainan. Ellas van en stavel. E nus duas cuntentas a chasa. 
Differentas variantas da questa tura èn descrittas en ils cudeschs «Wanderungen zu Bergseen in der Schweiz» dal WerdVerlag, u en «Glarner Überschreitungen» da la chasa editura Rotpunkt. La charta Tödi 1193 mussa l’entira ruta dal Tierfed fin l’Alp Quader.